Document ID: /roh_data/filtered/fineweb-2-filterrobots_roh.jsonl.gz/33873

Tenor la federaziun da polizia Svizra datti memia paucs policists. Els discurran da plirs millis policists che mancan. Er tar la polizia chantunala dal Grischun è il dumber da policists plitost stgars. Remo Cavegn, president da la federaziun da policists chantunals grischuns beneventass fitg sch’il dumber da persunal vegniss auzà ils proxims onns. «Il basegn da segirezza è creschi ils davos onns tar la populaziun». Tranter auter haja quai er da far cun la tema d’attatgas da terror. Plinavant vegni era la criminalitad en l’internet a crescher vinavant, l’uschenumnada «cybercriminalitad».
Il cusseglier guvernativ e directur da polizia, Christian Rathgeb conceda che la polizia chantunala grischuna n'haja propi betg memia bler persunal. Grazia ad ina grond’effizienza tanschan ils bun 400 policists dentant per ademplir tut las lavurs. Ma cler, sche Rathgeb astgass giavischar, giavischass era el dapli policists. Spezialmain eveniments gronds sco il WEF a Tavau u ils Campiunadis da skis a San Murezzan pretendian fitg bler dals las policistas e dals policists.
La polizia da la citad da Cuira auza il dumber d'emploiads
La citad da Cuira auza il dumber da policists ils proxims onns da 78 sin 84. Chattar policists ch’èn gia scolads n’è dentant betg simpel, declera Ueli Caluori, cumandant da la polizia da Cuira. Cunquai che blers corps en l’entira Svizra auzan il persunal saja il martgà da lavur sitgs. Perquai vegni tschertgà giuvens ch’èn pronts da far la scolaziun da policist. «L'interess è propi grond tar la giuventetgna», declera Caluori. Els n’hajan betg in problem da chattar giuvens interessads.
Visitar la scola ad Amriswil (TG) per daventar policist
Tar la citad da Cuira vegnan inoltradas mintg’onn bun 40 fin 50 annunzias da persunas che vulessan visitar la scola da polizia da la Svizra Orientala. La fin finala hajan dentant mo quatter fin set da quels aspirants la pussaivladad da far questa scola, declera Roland Hemmi, policist tar la polizia da Cuira e scolast a la scola da polizia. La scola saja pretensiusa e definitiv betg insatge per mintgin. Ella cuzza in onn ed ils absolvents vegnan confruntads cun bler nov. Cun scolaziun en teoria e pratica vegnan els preparads sin la lavur quotidiana. E Roland Hemmi cumplettescha: «Mo il siemi da daventar policist na tanscha betg. I dovra bler engaschi.»
I dovra bler engaschi per absolver la scola da polizia
RR actualitad 11:00